Након осам година проведених у војсци — четири у аустроугарској и четири у југословенској, Марко се у лето 1923. нашао у потрази за новим послом. Пошто није могао да пронађе посао, одлучио се да илегално оде у Совјетски Савез. Још у току рата, а нарочито након побуне морнара у Боки которској (1918), добио је прва сазнања о Октобарској револуцији и стварању Совјетског Савеза — „земље радника и сељака”. Иако није имао скоро никаквог знања о комунизму и марксизму, а није имао ни везу са тада илегалном Комунистичком партијом Југославије (КПЈ), до њега су повремено допирали пропагандни леци радничког покрета из којих је читао о Совјетском Савезу.